**Våbenkapløb og terrorbalance**



* *I hele efterkrigstiden levede verden i skyggen af atomkrig. Her er en amerikansk familiefar ved at bygge et underjordisk beskyttelsesrum efter myndighedernes anvisninger.*

I hele efterkrigstiden levede verden i skyggen af faren for en atomkrig. I 1962 havde USA og Sovjetunionen været tæt på en konfrontation i forbindelse med den sovjetiske regerings forsøg på at stationere atomraketter på Cuba. Denne krise var blevet afløst af en vis tilnærmelse, der i 1963 havde resulteret i aftalen om forbud mod prøvesprængninger i atmosfæren – en aftale, der dog først og fremmest var til gene for evt. kommende atommagter. Senere kunne supermagterne også enes om et forbud mod kernevåben i rummet (1967) og et forbud mod spredning af kernevåben (1968), hvor supermagterne lovede ikke at hjælpe andre til at udvikle kernevåben.

I løbet af 1960'erne lykkedes det Sovjetunionen gennem meget store økonomiske ofre at opnå en nogenlunde ligevægt med USA. Det var forudsætningen for, at der i 1972 kunne indgås en aftale om et loft over antallet af supermagternes strategiske missiler, den såkaldte SALT-aftale (Strategic Arms Limitation Treaty).

På det tidspunkt var kernevåbenlagrenes omfang svimlende. Det amerikanske forsvarsministerium beregnede, at hvis 300 amerikanske sprænghoveder – altså atombomber – nåede deres mål i Sovjetunionen, ville 96 millioner russere umiddelbart blive dræbt, og 77% af den sovjetiske industri ville blive ødelagt. Og amerikanerne rådede over 4500 sprænghoveder!

Ikke uden grund kaldte man den militære balance for en terrorbalance, for det var umuligt at forestille sig en total krig, der ikke ville føre til fuldstændig forfærdelige ødelæggelser på begge sider, måske til begge staters undergang.

**Aftaler om strategiske våben**

* Et billede, der indeholder raket, missil, transport, udendørs

  Automatisk genereret beskrivelse

I USA arbejdede man i 1970'erne med at udvikle raketter, der kunne opsnappe fjendtlige missiler. Spartanmissilet havde en rækkevidde på 740 kilometer og kunne udstyres med en stor atomsprængladning.

Bettmann/Corbis/Scanpix

Den strategi, der lå til grund for terrorbalancen, kaldtes MAD for Mutual Assured Destruction (gensidig garanteret ødelæggelse). I amerikansk militær slang sagde man "Whoever shoots first, dies second".

I 1970'erne begyndte man at udstyre de enkelte missiler med flere sprænghoveder, og i USA arbejdedes der desuden på at udvikle et forsvar mod atomraketter – det såkaldte ABM (Anti Ballistic Missile System). SALT-aftalen lagde et loft over, hvor mange missiler, supermagterne hver især måtte have, men den sagde ikke noget om antallet af sprænghoveder på missilerne, ej heller noget om deres kvalitet, dvs. deres træfsikkerhed. Den første SALT-aftale indeholdt heller ikke noget om forsvarssystemer mod missilerne.

Hvis det kunne lykkes at skabe et våbensystem, der kunne nedskyde fjendtlige missiler, før de nåede målet, var grundlaget for SALT-aftalen selvfølgelig væk. Derfor aftalte supermagterne i 1974, at de hver især kun måtte oprette to sådanne anti-ballistiske missilsystemer (ABM). I 1979 blev der lavet en ny rustningsbegrænsningsaftale, SALT 2, men den blev aldrig godkendt af den amerikanske kongres og trådte derfor formelt set ikke i kraft, selv om begge parter overholdt den i nogle år.

**Supermagternes fremføringsmidler**

|  | **1970** | | **1980** | | **1990** | |
| --- | --- | --- | --- | --- | --- | --- |
|  | **USA** | **Sovjet** | **USA** | **Sovjet** | **USA** | **Sovjet** |
| **Missiler** | | | | | | |
| ICBM | 1054 | 1465 | 1039 | 1330 | 990 | 1710 |
| U-båds- baserede | 656 | 229 | 576 | 937 | 624 | 930 |
| **Spænghoveder** | | | | | | |
| ICBM | 1054 | 1465 | 2139 | 4338 | 2440 | 6955 |
| U-båds- baserede | 656 | 229 | 4880 | 1897 | 5376 | 3162 |

Kilde: Palle Roslyng-Jensen: Fra kold krig til ny verdensorden. Gyldendal, 2003.

**Ny strategisk tænkning**

Den teknologiske udvikling gjorde missilernes træfsikkerhed større og større. I slutningen af 1970'erne kunne et amerikansk missil ramme et mål på den anden side af jordkloden indenfor en margin af 2 km. Endnu mere præcise var de såkaldte krydsermissiler, der ved hjælp af avanceret computerteknologi kunne finde frem til deres mål ved at aflæse landskabet og sammenholde det med et i forvejen indkodet kort. Krydsermissilerne kunne flyve ganske lavt, kunne krydse sig gennem landskabet og ramme deres mål med en fejlmargin på 30 m. Disse missiler var ikke omfattet af SALT-aftalerne.

Ubådsmissilerne og den øgede præcision ændrede amerikanernes tænkning omkring atomvåbnene. I 1950'erne og 1960'erne havde de været tænkt anvendt mod fjendens storbyer – counter city – men nu blev det realistisk at tænke dem anvendt mod fjendens atomstyrker. Meget præcise våben placeret på ubåde, der kunne sejle ganske tæt på fjendens territorium, gjorde et vellykket overraskelsesangreb mere sandsynligt. Hvis et land blev udsat for et angreb med ubådsaffyrede missiler, ville der kun gå få minutter, fra angrebet blev konstateret, til missilerne ramte deres mål. Med så kort "varslingstid" kunne man ikke nå at affyre egne missiler, inden de blev ramt og tilintetgjort.

Måske kunne man begrænse fjendens gengældelsesmuligheder så stærkt, at han afstod fra at bruge de tilbageblevne atomvåben, fordi han vidste, at gengældelsen ville blive altødelæggende for ham selv. Man talte om at bruge våbnene "counter force" i stedet for "counter city". Med den såkaldte "Schlesinger-doktrin" fra 1974 fremlagde USA en strategi for udkæmpelse af en atomkrig, hvor målet var at ødelægge Sovjetunionens evne til at svare igen.

**Sovjetunionen må opgive våbenkapløbet**

**Forstærket kaprustning**

Den nye counter-force strategi blev endnu mere relevant, da der blev indledt en ny runde i kaprustningen i slutningen af 1970'erne. Sovjetunionen udskiftede fra 1977 sine mellemdistanceraketter i Europa med en ny, mere træfsikker type. Det var missiler rettet mod Vesteuropa. I forvejen var Sovjetunionen militært overlegen i Europa, og det er senere blevet dokumenteret, at Warszawa-pagtens strategi for en krig i Europa indebar anvendelsen af små atomvåben i stort tal i forbindelse med konventionelle styrkers fremrykning. Også NATOs forsvarsplaner indebar anvendelse af såkaldt taktiske atomvåben til brug på slagmarken.

Som svar vedtog NATO i 1979, at man ville opstille nye, moderne amerikanske mellemdistancemissiler og krydsermissiler i Vesteuropa, hvis ikke Sovjetunionen ville forhandle om en fjernelse af de nye sovjetiske missiler. Varslingstiden for disse nye missiler, der kunne ramme mål i Sovjetunionen, var på fire til seks minutter. De forbedrede derfor USAs mulighed for et succesfuldt overraskelsesangreb. I 1980'erne var USA og NATO klart overlegen i forhold til Sovjetunionen.

De militære og politiske beslutningstagere fik stadig kortere tid til at reagere på situationer, der kunne tolkes som et angreb, og samtidig betød den voksende kompleksitet i de avancerede computerstyrede varslings- og kommandosystemer, at risikoen for en teknisk fejl voksede. Kunne den tredje verdenskrig udløses ved en simpel fejl, eller en kombination af tekniske fejl og menneskelige fejlvurderinger?

Det lykkedes ikke at nå en forhandlingsløsning, og dermed trådte supermagterne ind i et nyt våbenkapløb, som yderligere skærpedes, da den amerikanske præsident Ronald Reagan i 1983 bekendtgjorde, at USA ville udvikle et forsvarssystem, der skulle kunne nedskyde fjendtlige missiler på vej mod USA. Et sådant system, der døbtes "stjernekrigsprojektet", ville ændre magtbalancen fuldstændigt og gøre USA fuldkommen overlegen i forhold til Sovjetunionen.

Rustningskapløbets økonomiske konsekvenser var enorme. I 1980 havde USAs forsvarsbudget været på 136 milliarder dollar. I 1989 var det på 303 milliarder (svarende til Brasiliens, Argentinas, Mexicos, Chiles og Venezuelas samlede bruttonationalprodukt). En enkelt atomubåd kostede mere end et fattigt ulands samlede bruttonationalprodukt.

**Våbenkapløbet slutter**

Rustningskapløbet standsede, da Sovjetunionen i 1985 skiftede politisk ledelse. Den ny sovjetiske leder, Mikhail Gorbatjov, erkendte, at Sovjetunionen ikke var i stand til at følge med USA i våbenkapløbet, og dermed indledtes nedrustningsforhandlinger, der førte til betydelige reduktioner. Da Sovjetunionen opløstes i 1991, tegnede der sig en helt ny situation, hvor USA var ene tilbage som verdensmagt.

Den ødelæggelseskraft, der blev opbygget i supermagternes kernevåbenlagre, overgår al forstand. Da lagrene nåede deres højeste i 1985, repræsenterede de en sprængkraft, der var 6.000 gange større end den, der blev brugt i Anden Verdenskrig. En enkelt atomundervandsbåd var udstyret med kernevåben, hvis sprængkraft var 8 gange så stor som alt, hvad der blev bragt til eksplosion under verdenskrigen.

Ud over de store, strategiske kernevåben rådede supermagterne også over små atombomber, der kunne bruges direkte på slagmarken. De var typisk på 25-75 kilotons, altså ca. to til seks gange Hiroshimabomben. Det er sådanne våben, der refereres til i instruksen for den tjekkoslovakiske hær.